Noorizan Mohd. Noor

Noorizan binti Mohd. Noor (1927 – 15 Mei 1992) atau lebih dikenali sebagai Noorizan ialah seorang pelakon filem Melayu. Beliau juga ialah bekas isteri kepada P. Ramlee. Sebelum berkahwin dengan P. Ramlee, beliau adalah isteri kepada Sultan Yussuff Izzuddin Shah iaitu Sultan Perak dengan gelaran Yang Teramat Mulia Permaisuri Noorizan.

Perkahwinan
Kehidupannya sebagai Permaisuri
Setelah beliau berpisah dengan suami pertamanya iaitu seorang pegawai Kastam, Beliau telah disunting oleh Sultan Perak ke-32, DYMM Sultan Yussuff Izzuddin Shah, merangkap nenda kepada Sultan Nazrin Muizzuddin Shah (Sultan Perak ke-35) dan ayahanda kepada Sultan Azlan Muhibbuddin Shah (Sultan perak ke-34) sebagai isteri kedua pada sekitar tahun 1954 ketika berusia 27 tahun. Pada tahun 1955, beliau diberikan gelaran Yang Teramat Mulia Permaisuri oleh suami beliau. Almarhum Sultan Yusuf mangkat pada tahun 1963 di Istana Iskandariah pada usia 72 tahun. Sebentuk cincin biru yang kini masih tersimpan di Arkib Negara Malaysia adalah antara kenangan cinta Almarhum Sultan Yusuf kepada Noorizan.

Kehadiran P. Ramlee dalam hidupnya
Pada tahun 1955, Seniman P. Ramlee atau nama sebenarnya Teuku Zakaria Bin Teuku Nyak Puteh membuat persembahan di Perak atas titah Almarhum Tuanku. Namun, Almarhum Tuanku ada berpesan kepada Permaisuri Noorizan supaya jangan memandang kepada mata P. Ramlee. Titah Tuanku, jika terpandang sahaja mata P. Ramlee, seseorang wanita itu boleh jatuh cinta kepadanya. Permaisuri Noorizan telah terkena panahan mata P. Ramlee lalu jatuh cinta kepada Seniman muda itu. Perhubungan cinta antara Permaisuri Noorizan dan P. Ramlee dipisahkan oleh tembok istana. Mereka hanya berhubung melalui telefon. Hubungan ini hanya diketahui oleh Almarhum Tuanku apabila bil telefon istana melambung tinggi. Almarhum Sultan Yusuf telah memutuskan untuk menceraikan Permaisuri Noorizan. Noorizan keluar dari istana Perak sebagai bekas isteri seorang Sultan untuk hidup bersama P. Ramlee. Pasangan ini berkahwin pada 6 Februari 1955. Ketika itu P Ramlee berusia 26 tahun manakala Noorizan berusia 28 tahun. Mereka berpindah di sebuah rumah kepunyaan Shaw Brothers di Yarrow Garden berdekatan dengan Jalan Siglap, Singapura. P. Ramlee telah menghasilkan sebuah lagu khas untuk Noorizan sewaktu mereka masih bersama. Lagu "Tidurlah Wahai Permaisuri" merupakan hadiah buat Seniwati Noorizan. Pada tahun 1956, Seniman P. Ramlee telah mengubah sebuah lagu yang liriknya ditulis oleh Pengarah Jamil Sulong berjudul "Berkorban Apa Saja" yang dituju khas untuk beliau kerana sanggup meninggal istana dan segala kemewahan demi sebuah percintaan.

Perpisahan dengan P. Ramlee
Rumahtangga mereka berdua bahagia pada awal perkahwinan. Beliau menjadi isteri yang setia kepada seorang seniman terkenal itu. Namun, ikatan yang penuh warna-warni kehidupan berumahtangga tanpa dikurniai sebarang zuriat, kecuali seorang anak tirinya Nasir P. Ramlee tersebut maka berakhir juga dengan sebuah perpisahan dengan talak satu pada 16 Oktober 1961, setelah menandatangani surat cerai di hadapan tok kadi di Alexandra Road, Singapura bersaksikan Komposer Yusoff B, Othman Ahmad dan 2 orang lagi ahli muzik dari Shaw Brothers setelah 6 tahun hidup bersama. Walaupun mahligai yang dibina berakhir dengan perpisahan yang tidak diingini, Namun beliau dengan bekas suaminya tetap menjalinkan hubungan balik dan saling hormat-menghormati. Beliau pulang ke Kuala Lumpur seorang diri dengan menginapi sebuah hotel di ibukota untuk memulakan kehidupan baru. Pada tahun 1972, P. Ramlee mengembalikan semula gelaran Permaisuri kepada beliau melalui filem terakhir arahannya Laksamana Do Re Mi dengan berperanan sebagai Permaisuri Kerajaan Pasir Dua Butir.

Kehidupan setelah berpisah dengan P. Ramlee
Pada 26 Januari 1962, Beliau mendirikan rumahtangga pula buat kali yang keempat dengan Seniman Abdullah Chik yang merupakan seorang pelakon dari Merdeka Studio. Namun rumahtangga yang dibina, runtuh juga dengan talak satu pada 29 Mei 1963. Pada penghujung tahun 1964, beliau mengakhiri zaman jandanya dengan mengahwini seorang jejaka yang jarak umur lebih muda 8 tahun dari beliau iaitu Borhan Bin Yahya yang bertugas sebagai seorang kerani dalam syarikat Thomas Cowan, Kuala Lumpur.

Penglibatan dalam kerjaya seni
Beliau mula diperkenalkan dalam dunia perfileman melayu melalui filem pertama lakonannya sebagai watak pembantu dalam filem bertajuk Siti Payong (1962) dibawah arahan Salleh Ghani, terbitan Merdeka Film Productions dan filem seterusnya bertajuk Pontianak Kembali (1963) dibawah arahan Ramon A. Estella, terbitan Maria Menado Productions dan Cathay-Keris Film Productions sebelum menyepi dalam beberapa tahun. Wanita tegas berparas jelita, berkarisma, elegan, berkelas bersesuaian dengan imej sebagai seorang permaisuri ini. Pada tahun 1968, Setelah menyepi seketika dalam bidang lakonan kerana tiada tawaran, beliau muncul kembali dengan membintangi sebuah drama TV berjudul "12 Dayong Petani" yang diterbitkan oleh RTM.

Demi memenuhi cita-cita beliau untuk menjadi seorang pelakon yang mula sebati dalam dirinya. Tanpa memikirkan soal bayaran, beliau muncul sebagai watak pembantu dalam beberapa buah drama terbitan RTM antaranya berjudul "Bulan Di Liput Awan" (1969), "Hari Kemerdekaan" (1969) dan sebagainya sebelum mula mengikat kontrak dengan Merdeka Film Productions. Walaupun hanya sekadar diberi peranan pembantu dalam filem-filem lakonannya seperti watak isteri atau ibu cukup membuatkan beliau antara pelakon pembantu yang kerap menjadi pilihan pengarah-pengarah di Merdeka Film Productions untuk memainkan peranan dalam filem arahannya.

Sungguhpun telah membintangi puluhan buah filem, Beliau pernah dihina kerana tidak pandai membawa watak dan peranan dengan baik dan ada yang menuduh beliau tidak berupaya menghafal skrip lakonan malah beliau juga pernah dikeji sebagai bintang filem murahan kerana mendapat bayaran paling rendah. Namun begitu, beliau tetap cekal menghadapi segala tomahan buruk yang dilemparkan dan tetap bersemangat untuk terus berusaha memperbaiki mutu lakonannya.

Beliau tetap berpegang teguh dengan kata-kata nasihat dari bekas suaminya P. Ramlee sebagai panduan hidup dalam dunia lakonan. "Kalau hendak menjadi pelakon yang baik, dan benar-benar berjaya, jangan disoalkan sangat tentang bayarannya".

Berkat usaha dan kegigihan beliau tersebut, telah dibuktikan hasilnya dengan memenangi Piala Perdana Cipta sebagai "Pelakon Pembantu Wanita Terbaik" dalam Pesta Filem Malaysia ketiga (FFM-3) pada tahun 1982 menerusi filem berjudul "Esok Untuk Siapa" dibawah arahan Jins Shamsuddin.

Beliau yang mendiami rumah flat satu bilik di Jalan Pekeliling, Kuala Lumpur. Selepas kejayaan dengan anugerah yang dimenangi. Beliau turut membintangi filem antaranya "Darah Satria" (1983), "Minah Manja" (1984), "Gila-Gila Remaja" (1986), "Adik" (1990) dan "Bayangan Maut" (1991).

Kematian
Beliau dilaporkan telah dimasukkan ke Hospital Besar Kuala Lumpur pada pagi Jumaat (15 Mei 1992) akibat penyakit darah tinggi yang dihadapinya. Beliau menghembuskan nafasnya yang terakhir pada jam 8.00 malam hari yang sama ketika berusia 65 tahun. Jenazah beliau telah selamat dikebumikan di Tanah Perkuburan Islam Jalan Ampang berhampiran dengan pusara bekas suaminya P. Ramlee.

Filemografi
Filem
 Tahun Tajuk Watak Catatan 1962 Siti Payong Filem pertama  1963 Pontianak Kembali1969 Tunggal Suri Bukan Salah Ibu Mengandong Ibu Ani1971 Asmara Kirana Pedang Sakti Timor Putus Sudah Kaseh Sayang Ibu Misnah1972 Darah Panglima Belang Pertanda Dang Lenggang Laksamana Do Re Mi Permaisuri Negara Pasir Dua Butir1973 Bunga Mas Terbabas Ibu Bakar Kelana Satu Penentuan Ibu Murad1974 Mastura Jastina 1975 Permintaan Terakhir Nenek kepada Lynn aktres utama: Uji Rashid sebagai Lynn Loceng Maut Ibu Andika, Ayuni dan Buyong Boneka Permata1976 Cinta dan Lagu Mak Leha Sayang Anakku Sayang Ibu Angkat Rahmat 1979 Kisah Seorang Biduan Ibu Rahayu  1981 Langit Tidak Selalu Cerah Sharifah  aktres utama: Uji Rashid1982 Ribut Di Hujung Senja Raja Laut Ibu Zainab Anak Sulung Tujuh Keturunan Esok Untuk Siapa  Ibu Jiman 1983 Darah Satria  Ibu Ariff 1984 Minah Manja Ibu Noriah 1985 Cahaya Sakti  1986 Gila-Gila Remaja Ibu Farouk 1988 Jiran Ibu Ramlan  1989 Cempaka Biru 1990 Adik Ibu Azman 1991 Bayangan Maut Ibu Inspektor Farah dan Ella Filem terakhir

Drama
 Tahun Tajuk Watak Saluran TV Catatan 1968 12 Dayong PetaniTV1 Drama pertama 1969 Bulan di Liput Awan Hari Kemerdekaan1970 Banjir Penampilan khas  Bila Jernih Air di Ulu  Drama terakhir 

Anugerah dan penghargaan
Festival Filem Malaysia
 Tahun Kategori Karya  Hasil1982 Pelakon Pembantu Wanita Terbaik Esok Untuk Siapa?

Rujukan

Pautan luar 
 Noorizan Mohd. Noor
 Pak Ngah Terkenang Saat Bersama "Daddy" P. Ramlee

Kategori:Tunas pelakon Malaysia
Kategori:Kelahiran 1927
Kategori:Kematian 1992
Kategori:Orang dari Perak
Kategori:Orang Malaysia berketurunan Melayu
Kategori:Muslim Malaysia
Kategori:Pelakon wanita Malaysia
Kategori:Pelakon filem Malaysia
Kategori:Pelakon televisyen Malaysia